元忠作胡人下程圖
作者：周紫芝
朝代：宋

paragraphs: 單于獵罷臥錦紅，解鞍休騎荒磧中。
蒼駒騧駱六十匹，隱谷映坡分尾騣。
九駝五牛羊頗倍，沙草晚牧生寒風。
貴賤小大只五百，執作意態皆不同。
二鷹在臂二鷹架，駿犬當對能爭功。
氈廬鼎列帳幕擁，鼔角未吹驚塞鴻。
上山髙髙置烽燧，毛嚢貯獲閑刀弓。
水泉在側挹其上，長河杳杳流無窮。
素紈六幅筆何巧，胡環盡妙誰能通。
今日都城有别識，别識共許劉元忠。